Komitee kap na OB oor staatskaping-uitsprakeBusisiwe Mkhwebane, die openbare beskermer. Foto: ANA Die parlementêre portefeuljekomitee oor justisie het Vrydag sy ongelukkigheid uitgespreek oor Busisiwe Mkhwebane, die openbare beskermer, se uitsprake dat die verwysingsraamwerk van die geregtelike ondersoek na staatskaping uitgebrei moet word, ŉ voorstel wat wyd gekritiseer is as ŉ vertragingstegniek om diegene wat by staatskaping betrokke is te beskerm. Mathole Motshekga, die ANC-veteraan wat die voorsitter van die komitee is, het Mkhwebane aangemoedig om die aanbevelings rakende die kommissie van ondersoek wat deur haar voorganger, Thuli Madonsela, uiteengesit is, te respekteer. “Die regstellende stappe beperk die kwessies wat moet deel vorm van die ondersoek. Dit is nie haar plek om te versoek dat die verwysingsraamwerk van die staatskapingondersoek uitgebrei moet word nie. Inteendeel, dit is net die howe wat by magte is om die regstellende stappe te wysig of te verander.” Motshekga het gesê Mkhwebane se uitsprake is verwarrend vir die algemene publiek en sy moenie “inmeng” by die regstellende stappe of die omvang van die ondersoek nie. “Die integriteit van die regstellende stappe moenie bevraagteken word nie aangesien die howe vroeër beslis het dat die regstellende stappe van die openbare beskermer bindend is.” Motshekga het gesê die komitee sal die kwessie direk met Mkhwebane opneem. Pres. Jacob Zuma het die kommissie van ondersoek, onder leiding van regter Raymond Zondo, verlede week op die been gebring nadat hy ŉ regsgeding verloor het om Madonsela se staatskapingverslag te betwis. Dié verslag het ondersoek ingestel na bewerings dat openbare geld gebruik is om die sakeryk van die Gupta-familie te bevoordeel. Zuma het egter steeds nie die verwysingsraamwerk van die ondersoek vasgestel nie. Die DA en adj.pres. Cyril Ramaphosa het albei gesê die verwysingsraamwerk moet beperk wees tot dit wat deur Madonsela uiteengesit is sodat die ondersoek betyds afgehandel kan word.